b"\n_START_ARTICLE_\nTehanu\n_START_SECTION_\nIntriga\n_START_PARAGRAPH_\nTehanu relateaz\xc4\x83 continuarea pove\xc8\x99tii lui Tenar, eroina celei de-a doua c\xc4\x83r\xc8\x9bi a seriei Terramare, Mormintele din Atuan, \xc8\x99i a lui Ged, eroul primei c\xc4\x83r\xc8\x9bi, Un vr\xc4\x83jitor din Terramare._NEWLINE_Ac\xc8\x9biunea din Tehanu are loc la pu\xc8\x9bin timp dup\xc4\x83 terminarea celei din a treia carte a seriei, Cel mai \xc3\xaendep\xc4\x83rtat \xc8\x9b\xc4\x83rm. Tenar, sosit\xc4\x83 cu ani \xc3\xaen urm\xc4\x83 \xc3\xaen Gont, e cunoscut\xc4\x83 acum sub numele Goha \xc8\x99i s-a m\xc4\x83ritat cu fermierul Flint, c\xc4\x83ruia i-a f\xc4\x83cut doi copii, Apple \xc8\x99i Spark. So\xc8\x9bul a murit, copiii au crescut, iar tenar a r\xc4\x83mas singur\xc4\x83 \xc3\xaen Ferma Stejarilor, ne\xc8\x99tiind cine este: o simpl\xc4\x83 so\xc8\x9bie de fermier pe nume Goha, sau fosta preoteas\xc4\x83 karg\xc4\x83, Tenar. Ea adopt\xc4\x83 copila unor vagabonzi dup\xc4\x83 ce aceasta este abuzat\xc4\x83 de tat\xc4\x83l ei \xc8\x99i aruncat\xc4\x83 \xc3\xaen foc, lucru care las\xc4\x83 urme vizibile: jum\xc4\x83tate din fa\xc8\x9ba ei r\xc4\x83m\xc3\xa2ne cicatrizat\xc4\x83, e oarb\xc4\x83 de un ochi \xc8\x99i una dintre m\xc3\xa2ini aduce mai mult cu un cle\xc8\x99te. Tenar o nume\xc8\x99te pe fat\xc4\x83 Therru, nume \xc3\xaensemn\xc3\xa2nd 'foc' \xc3\xaen limba nativ\xc4\x83 a lui Tenar._NEWLINE_Tenar afl\xc4\x83 c\xc4\x83 magul Ogion este pe moarte \xc8\x99i a cerut s\xc4\x83 o vad\xc4\x83. Ea merge la re\xc8\x99edin\xc8\x9ba lui de l\xc3\xa2ng\xc4\x83 ora\xc8\x99ul Re Albi, lu\xc3\xa2nd-o cu ea pe Therru. Dup\xc4\x83 ce \xc3\xael ajut\xc4\x83 pe Ogion \xc3\xaen ultimele s\xc4\x83pt\xc4\x83m\xc3\xa2ni ale vie\xc8\x9bii lui \xc8\x99i afl\xc4\x83 numele s\xc4\x83u adev\xc4\x83rat, Aihal, ea r\xc4\x83m\xc3\xa2ne \xc3\xaen coliba lui, \xc3\xaengrijindu-i animalele. \xc3\x8en acea perioad\xc4\x83 se \xc3\xaemprietene\xc8\x99te cu o vr\xc4\x83jitoare local\xc4\x83, Moss, \xc8\x99i cu o \xc8\x9b\xc4\x83r\xc4\x83ncu\xc8\x9b\xc4\x83 pe nume Heather. Existen\xc8\x9ba ei lini\xc8\x99tit\xc4\x83 este \xc3\xaentrerupt\xc4\x83 de sosirea lui Ged (sau \xc8\x98oimanul) pe spatele dragonului Kalessin. Ged - fost Arhimag - \xc8\x99i-a pierdut puterile magice dup\xc4\x83 \xc3\xaencercarea de a \xc3\xaenchide gaura dintre lumile viilor \xc8\x99i mor\xc8\x9bilor deschis\xc4\x83 de vr\xc4\x83jitorul malefic Cob. Noul rege Lebannen trimite dup\xc4\x83 el emisari care s\xc4\x83 \xc3\xael aduc\xc4\x83 \xc3\xaenapoi \xc3\xaen Roke \xc8\x99i s\xc4\x83 \xc3\xae\xc8\x99i reia rolul de Arhimag, dar Ged nu are puterea necesar\xc4\x83 de a-i \xc3\xaenfrunta. El accept\xc4\x83 oferta lui Tenar de a merge la Ferma Stejarilor, pe care s\xc4\x83 o administreze \xc3\xaen absen\xc8\x9ba ei \xc8\x99i devine p\xc4\x83stor de capre._NEWLINE_Dup\xc4\x83 ce \xc3\xaei informeaz\xc4\x83 pe oamenii regelui c\xc4\x83 nu \xc8\x99tie despre Ged, Tenar i se al\xc4\x83tur\xc4\x83 la Ferma Stejarilor \xc8\x99i \xc3\xaentre ei se \xc3\xaenfirip\xc4\x83 o idil\xc4\x83, bazat\xc4\x83 pe atrac\xc8\x9bia care a existat dintotdeauna \xc3\xaentre ei, dar pe care nu au avut prilejul s\xc4\x83 o exprime. Ged vrea doar s\xc4\x83 tr\xc4\x83iasc\xc4\x83 o via\xc8\x9b\xc4\x83 obi\xc8\x99nuit\xc4\x83 departe de problemele de Arhimag \xc8\x99i, \xc3\xaempreun\xc4\x83 cu Tenar, reu\xc8\x99e\xc8\x99te s\xc4\x83 o protejeze pe Therru de vagabonzii care \xc3\xaencercaser\xc4\x83 s\xc4\x83 o omoare \xc8\x99i care vor s\xc4\x83 pun\xc4\x83 m\xc3\xa2na pe ea. \xc3\x8en acela\xc8\x99i timp, Therru devine cunoscut\xc4\x83 pentru puterea ciudat\xc4\x83 pe care o ascunde \xc3\xaen ea. Ordinea din Ferma Stejarilor este dat\xc4\x83 peste cap de \xc3\xaentoarcerea fiului lui Tenar, Spark, care a renun\xc8\x9bat la via\xc8\x9ba de marinar \xc8\x99i vrea s\xc4\x83 conduc\xc4\x83 ferma; conform legii din Gont, Ferma Stejarilor \xc3\xaei apar\xc8\x9bine, iar Tenar nu o poate revendica._NEWLINE_\xc3\x8enainte s\xc4\x83 se decid\xc4\x83 ce cale s\xc4\x83 urmeze, Tenar afl\xc4\x83 c\xc4\x83 Moss e pe moarte \xc8\x99i vrea s\xc4\x83 o vad\xc4\x83. \xc3\x8empreun\xc4\x83 cu Ged \xc8\x99i Therru porne\xc8\x99te spre Re Albi, dar se dovede\xc8\x99te c\xc4\x83 mesajul a fost o capcan\xc4\x83 \xc3\xaentins\xc4\x83 de vr\xc4\x83jitorul local, Aspen. El este un discipol al \xc3\xaenvinsului Cob, care \xc3\xaei dispre\xc8\x9buie\xc8\x99te pe Ged \xc8\x99i Tenar \xc8\x99i se teme de Therru. Vr\xc4\x83jile lui Aspen \xc3\xaei las\xc4\x83 f\xc4\x83r\xc4\x83 puteri pe Ged \xc8\x99i Tenar, dar Therru scap\xc4\x83 \xc8\x99i \xc3\xae\xc8\x99i descoper\xc4\x83 adev\xc4\x83rata natur\xc4\x83: este o fiin\xc8\x9b\xc4\x83 jum\xc4\x83tate-om, jum\xc4\x83tate-dragon. Folosindu-\xc8\x99i identitatea de dragon, ea \xc3\xaei cere ajutorul lui Kalessin, care \xc3\xael ucide pe Aspen \xc8\x99i \xc3\xaei spune lui Therru adev\xc4\x83ratul ei nume: Tehanu. \xc3\x8entrebat\xc4\x83 dac\xc4\x83 nu vrea s\xc4\x83 \xc3\xae\xc8\x99i asume identitatea de dragon, Tehanu decide s\xc4\x83 r\xc4\x83m\xc3\xa2n\xc4\x83 cu Tenar \xc8\x99i Ged. Romanul se \xc3\xaencheie cu a\xc8\x99ezarea celor trei \xc3\xaen locuin\xc8\x9ba lui Ogion, revenind la via\xc8\x9ba simpl\xc4\x83 de fermieri.\n_START_SECTION_\nProblema celor dou\xc4\x83 sexe\n_START_PARAGRAPH_\nTehanu este scris\xc4\x83 dintr-o perspectiv\xc4\x83 mai feminin\xc4\x83 dec\xc3\xa2t precedentele romane. Magia feminin\xc4\x83 este prezentat\xc4\x83 a fi la fel de puternic\xc4\x83 precum cea masculin\xc4\x83; de\xc8\x99i e mai pu\xc8\x9bin \xc3\xaenclinat\xc4\x83 spre autoritate \xc8\x99i ac\xc8\x9biuni dramatice dec\xc3\xa2t cea masculin\xc4\x83, ea e mai simpl\xc4\x83 \xc8\x99i mai plin\xc4\x83 de compasiune. Cartea \xc3\xaei prezint\xc4\x83 pe vr\xc4\x83jitori ca arogan\xc8\x9bi \xc8\x99i deta\xc8\x99a\xc8\x9bi \xc8\x99i pune celibatul lor pe seama nevoii de a dedica \xc3\xaentreaga lor energie magiei. Dup\xc4\x83 ce a r\xc4\x83mas f\xc4\x83r\xc4\x83 puteri, Ged e pierdut, iar Moss \xc3\xael descrie ca av\xc3\xa2nd sentimentele unui adolescent de cincisprezece ani: nu are curajul s\xc4\x83 \xc3\xaei \xc3\xaenfrunte pe trimi\xc8\x99ii regelui pentru a le spune c\xc4\x83 nu mai poate fi Arhimag, se beazeaz\xc4\x83 pe Tenar pentru a-i da solu\xc8\x9bii \xc8\x99i a-l ajuta s\xc4\x83 \xc3\xae\xc8\x99i reg\xc4\x83seasc\xc4\x83 sim\xc8\x9bul identit\xc4\x83\xc8\x9bii. Doar c\xc3\xa2nd \xc3\xae\xc8\x99i las\xc4\x83 libere sentimentele pentru Tenar \xc3\xaencepe s\xc4\x83 se maturizeze din punct de vedere emo\xc8\x9bional \xc8\x99i, de\xc8\x99i \xc8\x99i-a pierdut puterile magice, el descoper\xc4\x83 for\xc8\x9ba vie\xc8\x9bii simple. Personajul s\xc4\x83u atinge astfel o maturitate \xc8\x99i o profunzime pe care nu le-ar fi atins dac\xc4\x83 ar fi r\xc4\x83mas Arhimag. Vr\xc4\x83jitorul malefic Aspen reprezint\xc4\x83 o portretizare negativ\xc4\x83 a vr\xc4\x83jitorilor \xc8\x99i e evident c\xc4\x83 ura lui fa\xc8\x9b\xc4\x83 de Tenar se bazeaz\xc4\x83 pe teama de puterile ei feminine._NEWLINE_\xc3\x8en perioada dintre publicarea Celui mai \xc3\xaendep\xc4\x83rtat \xc8\x9b\xc4\x83rm (1972) \xc8\x99i a lui Tehanu (1990), explorarea f\xc4\x83cut\xc4\x83 de Le Guin \xc3\xaen problema puterii celor dou\xc4\x83 sexe a devenit mult mai complex\xc4\x83, un exemplu \xc3\xaen acest sens fiind \xc8\x99i cartea Always Coming Home. Tehanu prezint\xc4\x83 Terramare cu mult\xc4\x83 sensibilitate \xc8\x99i ridic\xc4\x83 \xc3\xaentreb\xc4\x83ri de genul: de ce femeile nu pot fi vr\xc4\x83jitori, de ce b\xc4\x83rba\xc8\x9bii sunt considera\xc8\x9bi superiori femeilor \xc3\xaen Terramare \xc8\x99i ce fel de puteri sunt accesibile femeilor dac\xc4\x83 li se refuz\xc4\x83 puterea magiei._NEWLINE_Unii cititori au remarcat c\xc4\x83 romanul este, \xc3\xaen fapt, anti-feminist, personajele principale feminine fiind prezentate ca victime. Cu toate acestea, criticul Danny Yee consider\xc4\x83 extrem de vizibil\xc4\x83 convertirea feminist\xc4\x83 a lui Le Guin.\n_START_SECTION_\nA fi \xc8\x99i a ac\xc8\x9biona\n_START_PARAGRAPH_\nContinu\xc3\xa2nd firele taoiste din primele trei c\xc4\x83r\xc8\x9bi \xc8\x99i din celelalte opere ale lui Le Guin, o tem\xc4\x83 explorat\xc4\x83 \xc3\xaen Tehanu o reprezint\xc4\x83 tranzi\xc8\x9bia lui Ged dinspre un om de 'ac\xc8\x9biune' \xc3\xaentr-unul aflat \xc3\xaen starea de 'a fi' \xc3\xaen armonie cu sentimentele \xc8\x99i cu natura sa. Acest aspect a ap\xc4\x83rut \xc8\x99i \xc3\xaen prima carte a trilogiei, Un vr\xc4\x83jitor din Terramare, prin contrastul dintre t\xc3\xa2n\xc4\x83rul elev Ged \xc8\x99i primul s\xc4\x83u maestru, Ogion.\n_START_SECTION_\nMagia\n_START_PARAGRAPH_\n\xc3\x8en Tehanu, magia are un rol mai mic dec\xc3\xa2t \xc3\xaen precedentele c\xc4\x83r\xc8\x9bi. Textul c\xc4\x83r\xc8\x9bii sugereaz\xc4\x83 c\xc4\x83 acest lucru se datoreaz\xc4\x83 redefinirii lumii Terramare f\xc4\x83cut\xc4\x83 de Le Guin \xc8\x99i \xc3\xaentreb\xc4\x83rilor pe care ea le ridic\xc4\x83 legat de 'puterile' masculine \xc8\x99i feminine. Cu alte cuvinte, accentul redus pus pe magie s dovede\xc8\x99te a fi nu doar o diferen\xc8\x9b\xc4\x83 \xc3\xaen genul de nara\xc8\x9biune pe care vrea s\xc4\x83 o istoriseasc\xc4\x83 Le Guin, c\xc3\xa2t mai ales prin rolul pe care ea crede c\xc4\x83 \xc3\xael va juca magia \xc3\xaen viitorul Terram\xc4\x83rii.\n_START_SECTION_\nStil literar\n_START_PARAGRAPH_\nStilul c\xc4\x83r\xc8\x9bii este considerabil diferit de trilogia precedent\xc4\x83. \xc3\x8en timp ce trilogia ini\xc8\x9bial\xc4\x83 punea accentul pe elementele clasice ale genului fantasy, cum ar fi misiuni periculoase, ac\xc8\x9biuni eroice \xc8\x99i for\xc8\x9be supraomene\xc8\x99ti, Tehanu pare mai mult un studiu al interac\xc8\x9biunii sociale \xc8\x99i a rezonan\xc8\x9bei emo\xc8\x9bionale. Ritmul este mult mai sc\xc4\x83zut, iar atmosfera mai \xc3\xaentunecat\xc4\x83 \xc8\x99i mai introspectiv\xc4\x83._NEWLINE_Accentul trilogiei ini\xc8\x9biale este pus pe personaje \xc8\x99i pe misiunile lui Ged, Tenar fiind introdus\xc4\x83 ca personaj principal \xc3\xaen a doua carte. Tehanu folose\xc8\x99te lentilele vie\xc8\x9bii de zi cu zi \xc8\x99i o perspectiv\xc4\x83 anti-patriarhal\xc4\x83 nu doar pentru a explora viitorul acestor dou\xc4\x83 personaje - \xc8\x99i a Terram\xc4\x83rii - ci mai ales pentru a le reinterpreta. Sharada Bhanu consider\xc4\x83 c\xc4\x83 Le Guin vede aceast\xc4\x83 reinterpretare ca pe o prezentare mult mai echilibrat\xc4\x83 a lumii din Terramare, care a fost prezentat\xc4\x83 \xc3\xaen primele trei c\xc4\x83r\xc8\x9bi dintr-o perspectiv\xc4\x83 patriarhal\xc4\x83 implicit\xc4\x83."